《安山湖口阻风》
明代·唐之淳

昨日清明今日风，安山湖中浪拍空。日轮无辉太阳怒，蛟鼍舞波鱼眼红。

小船漂摇大船立，三步回身五步揖。雪色遥将澥渤翻，雨声暗入龟蒙湿。

马上行人沙没胫，槎头渔子双缗尽。鸳鸯翅薄不禁寒，杨柳丝长弱难定。

我家贺家湖水隈，浩歌欲上黄金台。南风苦少北风急，二月已过三月来。

吴云迢迢天际白，燕树沉沉望中黑。安得飞章讼风伯，矫首天阍三太息。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。